## Pravilnik o uvjetima za ovlašćivanje znanstvenih mjeriteljskih laboratorija

### NN 47/1998 (3.4.1998.), Pravilnik o uvjetima za ovlašćivanje znanstvenih mjeriteljskih laboratorija

# **DRŽAVNI ZAVOD ZA NORMIZACIJU I MJERITELJSTVO**

Temeljem članka 14. Zakona o mjeriteljskoj djelatnosti ("Narodne novine"
broj 11/94) ravnatelj Državnog zavoda za normizaciju i mjeriteljstvo donosi

## **PRAVILNIK**

### **O UVJETIMA ZA OVLAŠĆIVANJE ZNANSTVENIH MJERITELJSKIH LABORATORIJA**

I. OPĆE ODREDBE

Članak 1.

Ovim se pravilnikom propisuju uvjeti koje moraju zadovoljavati znanstveni
mjeriteljski laboratoriji (u daljnjem tekstu: laboratorij) i rok važenja
ovlaštenja.

Laboratorij može obavljati ove poslove:

- znanstveno-tehničko istraživanje i razvoj u svezi određene fizikalne
veličine

- ostvarivati, čuvati i održavati državne etalone

- osiguravati sljedivost državnih etalona prema međunarodnim etalonima
više razine

- sudjelovati u međunarodnim usporedbenim mjerenjima

- prenositi vrijednosti mjernih jedinica s etalona više mjeriteljske
kakvoće na etalone niže mjeriteljske kakvoće

- poboljšavati mjerne metode i raditi na smanjenju mjernih nesigurnosti

- osiguravati stručnu kompetentnost u postupku ovlašćivanja ovlaštenih
i drugih mjeriteljskih laboratorija

- organizirati i provoditi usporedbena laboratorijska mjerenja te analizirati
rezultate usporedbenih mjerenja na razini ovlaštenih i drugih mjeriteljskih
laboratorija

- obavljati osposobljavanja stručnjaka za rad u ovlaštenim i drugim
mjeriteljskim laboratorijima

- obavljati tipno ispitivanje mjerila za potrebe Državnog zavoda za
normizaciju i mjeriteljstvo te umjeravati etalone i ovjeravati mjerila.

Članak 2.

Uvjeti koje mora zadovoljiti laboratorij određeni su normom HR EN 45001
1996.: "Opći kriteriji za rad ispitnih laboratorija", osim ako odredbama
ovog pravilnika nije drukčije propisano.

Članak 3.

Laboratorij može biti pravna osoba ili u sastavu pravne osobe.

Pravna osoba iz stavka 1. ovog članka treba biti registrirana za znanstvenu
djelatnost u kojoj je moguće obavljanje poslova u području umjeravanja
etalona za traženu fizikalnu veličinu.

Laboratorij se mora nalaziti na jednom mjestu i u prostoru kojeg pravna
osoba ima pravo uporabiti.

Ako je laboratorij u sastavu pravne osobe on mora biti ustrojen kao
funkcionalna cjelina i biti izvan sastava drugih ustrojbenih dijelova pravne
osobe.

II. UVJETI ZA LABORATORIJ

Članak 4.

Laboratorij mora zadovoljavati uvjete glede:

1. djelatnika

2. prostorija i okoliša

3. opreme

4. mjerne sljedivosti.

1. DJELATNICI

Članak 5.

U laboratoriju moraju biti zaposleni djelatnici koji imaju stručnu spremu,
iskustvo i postignute uspješne rezultate u domaćim i/ili međunarodnim znanstveno-istraživačkim
projektima za područje fizikalne veličine za koju se laboratorij izvješćuje.

Djelatnici iz stavka 1. ovog članka mogu biti zaposleni na neodređeno
vrijeme i biti raspoređeni na odgovarajućim poslovima u laboratoriju ili
obavljati ove poslove u laboratoriju temeljem ugovora.

Članak 6.

U laboratoriju mora biti određen djelatnik koji vodi, organizira i nadzire
obavljanje poslova u laboratoriju (u daljnjem tekstu voditelj laboratorija)
i mora biti zaposlen na neodređeno vrijeme te njegov zamjenik.

Voditelj laboratorija mora imati znanstveno zvanje ili odgovarajuće
znanstveno-nastavno zvanje i objavljene znanstvene i stručne radove iz
područja fizikalne veličine za koju se laboratorij ovlašćuje.

2. PROSTOR I OKOLIŠ

Članak 7.

Laboratorij mora imati prostor koji je izgrađen u skladu s propisanim
tehničkim normativima i uvjetima higijensko-tehničke zaštite te biti toliko
prostran da omogući razmještaj i uporabu potrebne mjerne opreme.

Članak 8.

Utjecaj okoliša (prašina, temperatura, vlažnost, električno napajanje,
zračenje i sl.) mora biti unutar propisanih ili normama određenih granica
za djelatnost za koju se laboratorij ovlašćuje.

Članak 9.

Ulaz u prostorije laboratorija u kojima se ispituju mjerila ili umjeravaju
etaloni mora biti zaštićen.

Osobe koje nisu na popisu djelatnika laboratorija iz članka 13. ovog
pravilnika mogu ulaziti u prostorije laboratorija sukladno s priručnikom
o kakvoći.

3. OPREMA

Članak 10.

Mjerna oprema u laboratoriju mora udovoljavati propisanim zahtjevima
ispitivanja ili umjeravanja, odnosno zahtjevima određenim odgovarajućom
normom ili postupkom.

Mjerna oprema mora biti umjeravana u skladu s propisima, uključujući
i oprema za pomoćna mjerenja (uvjete okoliša).

4. MJERNA SLJEDIVOST

Članak 11.

Laboratorij mora osiguravati sljedivost etalona prema primarnom etalonu
izravnim ili neizravnim usporedbama s primarnim etalonom.

Sljedivost etalona mora biti dokumentirana.

III. ZAHTJEV ZA OVLAŠĆIVANJE

Članak 12.

Zahtjev za ovlašćivanje laboratorija podnosi pravna osoba.

Zahtjev iz stavka 1. ovog članka podnosi se ravnatelju Zavoda.

Članak 13.

Zahtjev iz članka 12. ovog pravilnika mora najmanje sadržavati:

- naziv podnositelja zahtjeva

- naziv i adresu laboratorija

- djelatnost pravne osobe, odnosno laboratorija ako nije pravna osoba

- područje za koje se želi ovlastiti (fizikalna veličina, opseg i mjerna
nesigurnost)

- ime voditelja laboratorija i njegova zamjenika

Zahtjevu se prilaže slijedeće:

- preslika rješenja o registraciji tvrtke

- prikaz laboratorijskog prostora s razmještajem mjerne opreme i opreme
za praćenje utjecaja okoliša

- stručna sprema i stručno iskustvo voditelja i zamjenika voditelja
laboratorija s popisima objavljenih znanstvenih i stručnih radova

- popis djelatnika laboratorija s dokazima o stručnom usavršavanju i
radnom iskustvu

- popis mjerne opreme i etalona te dokaze o njihovoj umjerenosti

- iskaz o dokazanim razinama mjernih nesigurnosti (rezultate međunarodnih
usporedbenih mjerenja i drugo)

- priručnik o kakvoći s prilozima.

IV. PRIJELAZNE I ZAVRŠNE ODREDBE

Članak 14.

Ovlaštenje koje se daje laboratoriju vrijedi najdulje 5 godina.

Zahtjev za ponovno ovlašćivanje laboratorija podnosi se najmanje 60
dana prije isteka roka iz stavka 1. ovoga članka.

Članak 15.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-02/98-04/3
Urbroj: 558-03/1-98-1
Zagreb, 30. ožujka 1998.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.** v. r.

Pravilnik, NN 47/1998-592